EL Επίσημη Εφημερίδα της Ευρωπαϊκής Ένωσης C 342/51

Γνωμοδότηση της Ευρωπαϊκής Επιτροπής των Περιφερειών με θέμα «Έξυπνη νομοθεσία για τις ΜΜΕ»

(2017/C 342/08)

Εισηγητής: ο κ. Christian Buchmann (AT/EPP), Μέλος της κυβέρνησης του ομόσπονδου κράτους της Στυρίας

ΠΟΛΙΤΙΚΕΣ ΣΥΣΤΑΣΕΙΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ (ΕτΠ)

Ένα φιλικό προς τις ΜΜΕ ρυθμιστικό περιβάλλον

1. υπογραμμίζει ότι οι ΜΜΕ, ως βασικές κινητήριες δυνάμεις της Ευρώπης για τη δημιουργία ανάπτυξης και θέσεων εργασίας, προϋποθέτουν ένα απλό, σαφές, συνεκτικό και νομικά σταθερό ρυθμιστικό περιβάλλον, καθώς και ένα οικονομικό περιβάλλον, το οποίο να βασίζεται σε ένα επαρκές επίπεδο δημόσιων και ιδιωτικών επενδυτικών ικανοτήτων·

2. επισημαίνει τις δυσανάλογες επιπτώσεις της γραφειοκρατίας στις ΜΜΕ, με σχετικό κόστος συμμόρφωσης σε τομείς όπως η φορολογία ή οι υποχρεώσεις υποβολής εκθέσεων σε σύγκριση με τις μεγαλύτερες επιχειρήσεις·

3. για τον λόγο αυτό, δίνει ιδιαίτερη έμφαση στην ανάγκη να καταστεί το ευρωπαϊκό ρυθμιστικό περιβάλλον φιλικότερο προς τις ΜΜΕ μέσω της άρσης των φραγμών στη σύσταση επιχειρήσεων και στην ανάπτυξη σε όλα τα επίπεδα·

4. αναγνωρίζει την πρόοδο που έχει επιτευχθεί μέσω της πρωτοβουλίας «Small Business Act» (SBA) του 2008 (1), της ανασκόπησης της SBA του 2011 (2) και του προγράμματος δράσης για την επιχειρηματικότητα 2020 του 2013 (3)·

5. επαναλαμβάνει την υποστήριξή της προς τον στόχο της Ευρωπαϊκής Επιτροπής για την ελάφρυνση των υποχρεώσεων εγγραφής και υποβολής εκθέσεων ΦΠΑ στο πλαίσιο της στρατηγικής για την ψηφιακή ενιαία αγορά, την οποία διατύπωσε στη γνωμοδότησή της με θέμα την αναβάθμιση της ενιαίας αγοράς (4)· εκφράζει, ωστόσο, τη λύπη της για το γεγονός ότι δεν ζητήθηκε επισήμως η γνώμη των τοπικών και περιφερειακών εκπροσώπων ώστε να διασφαλιστεί ότι λαμβάνονται πλήρως υπόψη οι ανησυχίες τους, π.χ. όσον αφορά τις ανάγκες των ΜΜΕ στις παραμεθόριες περιοχές·

6. υπογραμμίζει την ανυποχώρητη ανάγκη για μια συνεκτική, ορατή και επικαιροποιημένη ευρωπαϊκή πολιτική για τις ΜΜΕ, προσανατολισμένη προς τα αποτελέσματα και την εφαρμογή, η οποία θα αξιοποιεί και θα ενισχύει προηγούμενες πρωτοβουλίες, ενώ θα ενσωματώνει παράλληλα την αρχή «προτεραιότητα στις μικρές επιχειρήσεις» σε όλες τις βαθμίδες διακυβέρνησης και τις πολιτικές·

7. επαναλαμβάνει, συνεπώς, την έκκλησή της για την αναθεώρηση και την ενίσχυση της SBA, καθώς και για την ανάθεση ισχυρότερου ρόλου στις περιφέρειες και τις πόλεις κατά την εφαρμογή των αρχών της SBA· δηλώνει εκ νέου τη δική της δέσμευση για την προώθηση της εφαρμογής της SBA μέσω του προγράμματός της «Ευρωπαϊκή Επιχειρηματική Περιφέρεια» (ΕΕΠ)·

8. επισημαίνει ότι το Δίκτυο Εκπροσώπων των ΜΜΕ λειτουργεί ως κύριος μεσολαβητής μεταξύ της Ευρωπαϊκής Επιτροπής και των υπεύθυνων χάραξης πολιτικής σε εθνικό επίπεδο· ζητεί από την Ευρωπαϊκή Επιτροπή να συμπεριλαμβάνει επίσημα και συστηματικά τους περιφερειακούς και τοπικούς εκπροσώπους των ΜΜΕ στο εν λόγω δίκτυο·

9. αναγνωρίζει ότι η ΕΕ διαθέτει ουσιαστικά φιλικό προς τις επιχειρήσεις ρυθμιστικό περιβάλλον· τονίζει, εντούτοις, ότι εξακολουθούν να υφίστανται διαφοροποιήσεις ως προς τον χρόνο, το κόστος και τον αριθμό των διαδικασιών που απαιτούνται για τη σύσταση επιχειρήσεων· ζητεί από τα κράτη μέλη, να προβούν σε εναρμόνιση των αντίστοιχων κανόνων τους με εκείνους που σημειώνουν τις καλύτερες επιδόσεις, στο πλαίσιο της τήρησης της επικουρικότητας και κατόπιν ανάλυσης της σκοπιμότητας· επισημαίνει ότι ορθές πρακτικές όπως, μεταξύ άλλων, η Iniciativa Lisboa, η οποία επιτρέπει την έναρξη δραστηριότητας μιας εταιρείας μέσα σε 36 λεπτά, μπορούν να χρησιμεύσουν εν προκειμένω ως πηγή έμπνευσης·

10. επισημαίνει τον ρόλο των συνεργατικών σχηματισμών για τη διευκόλυνση της αναβάθμισης των μικρών επιχειρήσεων μέσω της διαβούλευσης με τους φορείς της αγοράς και της έρευνας αγοράς, της δημιουργίας καινοτομίας και της εξασφάλισης προσόντων, ενώ συνιστά παράλληλα την εστιασμένη υποστήριξη των εν λόγω δραστηριοτήτων μέσω προγραμμάτων όπως το COSME·

11. υπογραμμίζει τα αποτελέσματα του σεμιναρίου με θέμα «Έξυπνη ρύθμιση — έξυπνη ανάπτυξη» που διοργάνωσε η επιτροπή ECON στο Seggauberg της Στυρίας, καθώς και του επακόλουθου διαλόγου με τους πολίτες, που αναδεικνύουν την ανάγκη επίτευξης απτών αποτελεσμάτων μέσω νέων και καινοτόμων προσεγγίσεων·

Ενσωμάτωση της αρχής «προτεραιότητα στις μικρές επιχειρήσεις»

12. τονίζει τη σημασία της ενσωμάτωσης της αρχής «προτεραιότητα στις μικρές επιχειρήσεις» σε όλες τις πολιτικές της ΕΕ και σε ολόκληρη τη διαδικασία λήψης αποφάσεων· ζητεί την ισχυρότερη στάθμιση των κριτηρίων εκτίμησης των επιπτώσεων υπέρ των ΜΜΕ, καθώς και τη συστηματικότερη συνεκτίμηση του εδαφικού αντίκτυπου των κανόνων·

13. υπογραμμίζει ότι οι αλληλεπικαλυπτόμενοι και αντιφατικοί κανόνες που περιέχονται σε διάφορες πολιτικές της ΕΕ —περιφερειακή πολιτική, κρατικές ενισχύσεις, δημόσιες συμβάσεις, προστασία του περιβάλλοντος, διάσταση μεταξύ της στήριξης των συνεταιριστικών σχηματισμών και των κανόνων ανταγωνισμού και συμμόρφωσης— πλήττουν κατά τρόπο δυσανάλογο τις ΜΜΕ·

14. ανησυχεί για τα σοβαρά προβλήματα που οφείλονται σε ανακόλουθες απαιτήσεις και συγκρουόμενους ορισμούς σε όλες τις τομεακές πολιτικές της ΕΕ, όπως οι χωριστές δέσμες κανόνων που συνδέονται με την πολιτική της σύναψης συμβάσεων, την περιφερειακή πολιτική και την πολιτική ανταγωνισμού (5) ή οι αποκλίνοντες ορισμοί της καινοτομίας στο πλαίσιο της περιφερειακής πολιτικής και της πολιτικής ανταγωνισμού (6)·

15. είναι πεπεισμένη ότι ο φόρτος των υποχρεώσεων υποβολής εκθέσεων για τις ΜΜΕ δεν μπορεί να αντιμετωπιστεί με την απλούστευση μίας μόνο νομοθετικής πράξης· ως εκ τούτου, παροτρύνει την Ευρωπαϊκή Επιτροπή και τα κράτη μέλη να υιοθετήσουν μια ολιστική προσέγγιση, η οποία θα βασίζεται στη διενέργεια ολοκληρωμένης αξιολόγησης όλων των απαιτήσεων υποβολής εκθέσεων με τις οποίες βρίσκονται αντιμέτωπες οι ΜΜΕ·

16. προτείνει να διερευνηθούν πιθανές επιλογές για την ελάφρυνση του φόρτου που επωμίζονται οι ΜΜΕ μέσω την ανάληψης δράσεων, όπως η θέσπιση κατώτατου ορίου κάτω από το οποίο οι εταιρείες πρέπει να παρέχουν λιγότερες πληροφορίες, ο περιορισμός του αριθμού των υποχρεωτικών ερωτηματολογίων και η αποφυγή της δημιουργίας νέων ερωτηματολογίων με την ενσωμάτωση, για παράδειγμα, στατιστικών στοιχείων στα υφιστάμενα ερωτηματολόγια·

17. εκφράζει την ικανοποίησή της για το γεγονός ότι, στη νέα γενιά συμφωνιών ελεύθερων συναλλαγών της ΕΕ, θα υπάρχουν ειδικά κεφάλαια για τις ΜΜΕ, έτσι ώστε να διευκολύνεται η πρόσβασή τους σε άλλες αγορές, μέσω, κυρίως, της μεγαλύτερης ασφάλειας δικαίου, της μείωσης ή της κατάργησης των μη δασμολογικών φραγμών, της επέκτασης των κριτηρίων για την ανάθεση σύμβασης στην καλύτερη προσφορά και της ενίσχυσης της προστασίας των δικαιωμάτων πνευματικής και βιομηχανικής ιδιοκτησίας και παραπέμπει στη γνωμοδότησή της της 12ης Φεβρουαρίου 2015 για την TTIP·

Ισχυρότερη εστίαση του θεματολογίου για τη βελτίωση της νομοθεσίας και του προγράμματος REFIT στις ανάγκες των ΜΜΕ

18. επικροτεί τις προσπάθειες που καταβάλλονται με στόχο τη μείωση του φόρτου των ΜΜΕ στο πλαίσιο του θεματολογίου για τη βελτίωση της νομοθεσίας, του προγράμματος REFIT και της διοργανικής συμφωνίας για τη βελτίωση του νομοθετικού έργου·

19. επαναλαμβάνει την ανησυχία της, την οποία εξέφρασε στη γνωμοδότησή της με θέμα το πρόγραμμα REFIT (7), ότι οι εκλεγμένοι εκπρόσωποι των τοπικών και περιφερειακών αρχών, καθώς και η ΕτΠ ως θεσμικός τους εκπρόσωπος, δεν περιλαμβάνονται στη διοργανική συμφωνία, παρά τη σημασία που τους αναγνωρίζεται και την εντολή που τους ανατίθεται με τη Συνθήκη της Λισαβόνας·

20. επικροτεί την ενσωμάτωση των αρχών για τη βελτίωση της νομοθεσίας σε όλα τα στάδια του κύκλου πολιτικής, καθώς και την επέκταση των εκτιμήσεων επιπτώσεων ώστε να συμπεριλαμβάνονται το Κοινοβούλιο και το Συμβούλιο· εκφράζει τη λύπη της για το γεγονός ότι η διοργανική συμφωνία δεν περιέχει δέσμευση του Συμβουλίου και του Κοινοβουλίου για τη συστηματική διεξαγωγή εκτιμήσεων επιπτώσεων·

21. τονίζει ότι η προσθήκη τροποποιήσεων ή συμπληρωματικών κανόνων σε μεταγενέστερα στάδια της νομοθετικής διαδικασίας ή κατά τη μεταφορά των οδηγιών της ΕΕ στο εθνικό δίκαιο από τα κράτη μέλη θα πρέπει να συνοδεύεται από την ανάληψη δέσμευσης για τη διεξαγωγή εκτιμήσεων επιπτώσεων, ούτως ώστε να αποτρέπεται ο κανονιστικός υπερθεματισμός και να διασφαλίζεται ότι δεν αποδυναμώνεται το στοιχείο REFIT ενός δεδομένου κανόνα·

22. αναγνωρίζει τη σημασία των διαβουλεύσεων με τα ενδιαφερόμενα μέρη κατά τις προπαρασκευαστικές εργασίες νομοθετικών προτάσεων· επισημαίνει, ωστόσο, ότι αμέσως μετά την ολοκλήρωση των διαβουλεύσεων, οι συμμετέχοντες ενδέχεται να διερωτώνται κατά πόσον έχουν ληφθεί υπόψη οι ανησυχίες τους· προτείνει τη σύνδεση των τοπικών και περιφερειακών εκπροσώπων με τις επιτροπές εκτίμησης επιπτώσεων, ούτως ώστε να τους παρέχεται η δυνατότητα άσκησης πρόσθετου ελέγχου επί των προτάσεων της Ευρωπαϊκής Επιτροπής·

23. τονίζει ότι ο θεσμικός ρόλος της ΕτΠ στο πλαίσιο της πλατφόρμας REFIT δεν θα πρέπει να συγχέεται με τον ρόλο άλλων ενδιαφερόμενων μερών· φρονεί, ως εκ τούτου, ότι οι εκπρόσωποι των επιτροπών της ΕτΠ θα πρέπει να είναι σε θέση να στηρίζουν τον εκπρόσωπο της ΕτΠ στην πλατφόρμα, λαμβάνοντας μέρος σε συνεδριάσεις της πλατφόρμας σχετικά με φακέλους που αφορούν το πεδίο αρμοδιοτήτων τους·

24. δεσμεύεται να ενσωματώσει και η ίδια τις αρχές για τη βελτίωση της νομοθεσίας σε όλες τις εργασίες της, αξιοποιώντας την εμπειρογνωμοσύνη των αρμόδιων θεματικών επιτροπών κατά την έκδοση γνωμοδότησης σχετικά με φάκελο που επηρεάζει τις ΜΜΕ·

25. σημειώνει ότι οι εργασίες της πλατφόρμας REFIT επικεντρώνονται κυρίως σε συγκεκριμένα ζητήματα της νομοθεσίας της ΕΕ που μπορούν να βελτιωθούν χωρίς θεμελιώδη τροποποίηση ολόκληρης νομοθετικής πράξης· θεωρεί ότι αυτή η αυστηρή εστίαση θα μπορούσε να συμπληρωθεί με την υιοθέτηση μιας πιο φιλόδοξης προσέγγισης, με στόχο την επίτευξη διαρθρωτικών βελτιώσεων στο ρυθμιστικό πλαίσιο της ΕΕ σε μεσοπρόθεσμο ορίζοντα·

26. φρονεί ότι στο πλαίσιο της έξυπνης νομοθεσίας για τις ΜΜΕ μπορούν να καθοριστούν συγκεκριμένες προτεραιότητες όσον αφορά την πρόσβαση των ΜΜΕ στις δημόσιες συμβάσεις και τους κανόνες περί ΦΠΑ και φορολογίας· εκτιμά επίσης ότι υπάρχει σαφής ανάγκη για τη λήψη μέτρων σχετικά με την πρόσβαση των ΜΜΕ στην ενιαία αγορά, την πρόσβαση σε χρηματοδότηση, την υποστήριξη των ΜΜΕ από τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) και την επίτευξη καλύτερης ισορροπίας μεταξύ των αναγκών των ΜΜΕ και της προστασίας της εργασίας, των καταναλωτών και του περιβάλλοντος·

Συμμετοχή των ΜΜΕ στις δημόσιες συμβάσεις

27. επικροτεί την απλούστευση της ευρωπαϊκής νομοθεσίας σχετικά με τις δημόσιες προμήθειες που θεσπίστηκε μέσω των νέων οδηγιών για τις δημόσιες προμήθειες και του Ευρωπαϊκού Ενιαίου Εγγράφου Προμήθειας (ΕΕΕΠ) (8)· ζητεί από τα κράτη μέλη να μεριμνούν για την πλήρη εφαρμογή και ορθή εκτέλεση του απλουστευμένου συστήματος της ευρωπαϊκής νομοθεσίας σχετικά με τις δημόσιες προμήθειες·

28. υπογραμμίζει τον σημαίνοντα ρόλο που διαδραματίζουν οι περιφερειακές και τοπικές αρχές στην πρόσβαση των ΜΜΕ σε δημόσιες συμβάσεις και θεωρεί, συνεπώς, ότι η μείωση των φραγμών στις ΜΜΕ όσον αφορά τη σύναψη συμβάσεων είναι ιδιαίτερης σημασίας για τις περιφέρειες και τις πόλεις·

29. εκφράζει την ανησυχία της για το γεγονός ότι συχνά δεν γίνεται πλήρης χρήση των υφιστάμενων φιλικών προς τις ΜΜΕ κανόνων σύναψης συμβάσεων· τονίζει ότι οι εν λόγω κανόνες πρέπει να συμπληρώνονται από την ορθή εφαρμογή τους·

30. προτρέπει τις δημόσιες αρχές σε όλα τα επίπεδα να μεριμνούν ώστε οι προσκλήσεις υποβολής προσφορών που προκηρύσσουν να είναι φιλικές προς τις ΜΜΕ και τις νεοφυείς επιχειρήσεις όσον αφορά τις απαιτήσεις επιλεξιμότητας και τους τρόπους πληρωμής μέσω της κατάλληλης προσαρμογής των απαιτούμενων εγγυήσεων στα χαρακτηριστικά των ΜΜΕ, του περιορισμού των καθυστερήσεων πληρωμών και της επιβολής πειθαρχίας πληρωμών· ζητεί από τις δημόσιες αρχές σε όλα τα επίπεδα να αναλάβουν δεσμεύσεις για την εφαρμογή κοινών προτύπων φιλικών προς τις ΜΜΕ συμβάσεων·

31. επισημαίνει ότι οι ορθές πρακτικές που περιλαμβάνουν, μεταξύ άλλων, την υπηρεσία δημόσιων συμβάσεων του Δήμου του Παρισιού, η οποία έχει αυξήσει σημαντικά την πρόσβαση των ΜΜΕ στις δημόσιες αγορές και έχει περιορίσει τις καθυστερήσεις πληρωμών, μπορούν να χρησιμεύσουν ως παραδείγματα προς μίμηση για τις δημόσιες αρχές σε όλα τα επίπεδα·

32. ζητεί από τις δημόσιες αρχές να προάγουν τη συμμετοχή των ΜΜΕ στη σύναψη συμβάσεων στον τομέα της καινοτομίας, αποφεύγοντας την υπερεξειδίκευση, ευνοώντας την ειδίκευση που βασίζεται στα αποτελέσματα, καθιστώντας δωρεάν διαθέσιμες τις σχετικές πληροφορίες και χρησιμοποιώντας επιλογές όπως ο ανταγωνιστικός διάλογος και η ανταγωνιστική διαδικασία με διαπραγμάτευση πριν από τον προσδιορισμό των τελικών όρων·

33. επισημαίνει την απλούστερη πρόσβαση των ΜΜΕ σε χρηματοδοτικά μέσα βάσει προγραμμάτων της ΕΕ, και ιδίως του προγράμματος COSME. Τα μέσα αυτά είναι πολύ λιγότερο πολύπλοκα για τις ΜΜΕ σε σύγκριση με τις πιο παραδοσιακές πηγές χρηματοδότησης. Υπό αυτό το πρίσμα, η ΕτΠ τονίζει τη σπουδαιότητα του σκέλους για τις ΜΜΕ υπό το Ευρωπαϊκό Ταμείο Στρατηγικών Επενδύσεων, το οποίο θα μπορούσε να προωθεί εσωτερικά και κονδύλια χρηματοδότησης των νεοφυών και των πολύ μικρών επιχειρήσεων που χρειάζονται πρόσβαση σε πιστώσεις·

Φιλικοί προς τις ΜΜΕ κανόνες ΦΠΑ και φορολογίας

34. ζητεί να απλουστευθούν και να εναρμονιστούν περαιτέρω οι φορολογικοί κανόνες, οι οποίοι χαρακτηρίζονται από την πλειονότητα των ευρωπαϊκών ΜΜΕ ως ο πλέον επαχθής τομέας πολιτικής·

35. επαναλαμβάνει την υποστήριξή της, την οποία έχει δηλώσει και στη γνωμοδότησή της με θέμα το σχέδιο δράσης για τον ΦΠΑ, προς την κατάργηση της απαλλαγής από τον ΦΠΑ για την εισαγωγή μικροδεμάτων από τρίτες χώρες και για τη διεξαγωγή των ελέγχων μέσω ενός ενιαίου ελέγχου των διασυνοριακών επιχειρήσεων, με στόχο την εξάλειψη των ανταγωνιστικών μειονεκτημάτων που έχουν οι ευρωπαϊκές ΜΜΕ σε σύγκριση με τις ΜΜΕ των τρίτων χωρών λόγω αυτής της απαλλαγής (9)·

36. υπογραμμίζει ότι ο κατακερματισμός και η πολυπλοκότητα του συστήματος ΦΠΑ συνεπάγονται σημαντικό κόστος συμμόρφωσης για τις ΜΜΕ που ασχολούνται με το διασυνοριακό εμπόριο και πλήττουν ιδιαίτερα τις παραμεθόριες περιοχές· ζητεί, κατά συνέπεια, την περαιτέρω απλούστευση των κανόνων και των διαδικασιών που συνδέονται με τα διαφορετικά συστήματα ΦΠΑ στο διασυνοριακό εμπόριο, την επέκταση της αρχής της μικρής «υπηρεσίας μίας στάσης», η οποία περιορίζεται επί του παρόντος στις τηλεπικοινωνιακές, ραδιοτηλεοπτικές και ηλεκτρονικές υπηρεσίες, ώστε να συμπεριλαμβάνει και άλλες εξ αποστάσεως πωλήσεις αγαθών και υπηρεσιών, καθώς και τη θέσπιση κοινού διασυνοριακού κατώτατου ορίου σε επίπεδο ΕΕ κάτω από το οποίο δεν θα εφαρμόζεται ΦΠΑ·

37. ζητεί να μειωθεί ο διοικητικός φόρτος που συνδέεται με τον ΦΠΑ, όπως οι απαιτήσεις υποβολής εκθέσεων, οι προθεσμίες και οι περίοδοι διατήρησης των αρχείων, και να επιταχυνθούν οι διοικητικές πρακτικές κατά τη διεκπεραίωση των δηλώσεων ΦΠΑ·

Πρόσβαση των ΜΜΕ στην ενιαία αγορά

38. παρατηρεί ότι η ενιαία αγορά υπηρεσιών εξακολουθεί να χαρακτηρίζεται από πολλούς περιορισμούς που πλήττουν τις ΜΜΕ, μεταξύ των οποίων η επαγγελματική αδειοδότηση, οι κανόνες εγκατάστασης, οι καθορισμένες ή ελάχιστες τιμές, οι απαιτήσεις περί νομικής μορφής και οι ειδικοί ανά τομέα κανόνες· ζητεί να τεθούν φιλόδοξοι στόχοι απλούστευσης και εναρμόνισης στον τομέα των υπηρεσιών, να προαχθούν τα αναπτυξιακά κέρδη που απορρέουν από οικονομίες κλίμακας, να δοθεί ώθηση στην καινοτομία με την ενίσχυση του ανταγωνισμού των εισαγωγών και να προσελκυσθούν επενδύσεις από το εξωτερικό με τη μείωση του κατακερματισμού της αγοράς·

39. επισημαίνει ότι οι διαφορές μεταξύ των εθνικών κανονισμών που διέπουν τις αγορές προϊόντων συνιστούν μείζονα φραγμό για τις ΜΜΕ, διότι οδηγούν στην ανάγκη διάθεσης διαφορετικών σειρών προϊόντων σε διαφορετικά κράτη μέλη και εμποδίζουν την ανάπτυξη πανευρωπαϊκών αλυσίδων εφοδιασμού· καλεί την Ευρωπαϊκή Επιτροπή και τα κράτη μέλη να συνεργαστούν με στόχο την ενίσχυση της εναρμόνισης στον συγκεκριμένο τομέα·

Πρόσβαση των ΜΜΕ σε χρηματοδότηση

40. υπογραμμίζει τη σημασία των εναλλακτικών μεθόδων χρηματοδότησης για νέες επιχειρήσεις· εκφράζει την ανησυχία της για το γεγονός ότι δεν έχουν αξιοποιηθεί πλήρως οι δυνατότητες πρόσβασης νεοφυών επιχειρήσεων σε πληθοχρηματοδότηση, αφενός, λόγω των αποκλινόντων εθνικών συστημάτων που δυσχεραίνουν την άντληση χρηματοδοτικών πόρων από τις νεοφυείς επιχειρήσεις σε διασυνοριακό επίπεδο και, αφετέρου, λόγω των περιορισμών που επιβάλλονται στην προσφορά ιδίων κεφαλαίων σε δυνητικά μεγάλο αριθμό επενδυτών που προκύπτουν από τα «φθηνά» εταιρικά καθεστώτα που επιλέγουν κατά κανόνα οι νεοφυείς επιχειρήσεις·

41. ζητεί τη θέσπιση εναρμονισμένου ρυθμιστικού πλαισίου για τη δημιουργία ευρωπαϊκού διαβατηρίου πρόσβασης σε πλατφόρμες πληθοχρηματοδότησης, το οποίο θα απαιτεί τη χορήγηση μόνο μίας άδειας από μία αρμόδια αρχή εντός της ΕΕ για την προσφορά υπηρεσιών σε διασυνοριακό επίπεδο, επιτρέποντας κατά τον τρόπο αυτό την καθιέρωση πραγματικής ευρωπαϊκής αγοράς πληθοχρηματοδότησης·

Υποστήριξη των ΜΜΕ από τα ΕΔΕΤ

42. επαναλαμβάνει την προειδοποίηση που είχε διατυπώσει στη γνωμοδότησή της με θέμα την απλούστευση των ΕΔΕΤ (10), σύμφωνα με την οποία οι διαδικασίες για τη χρήση των ΕΔΕΤ καθίστανται ολοένα και πιο πολύπλοκες και βραδυκίνητες· ζητεί, συνεπώς, να απλουστευθούν επειγόντως οι κανόνες που διέπουν τη δομή, τις απαιτήσεις υποβολής εκθέσεων και τους έλεγχους των χρηματοδοτικών μέσων στο πλαίσιο των ΕΔΕΤ·

43. επισημαίνει ότι οι ΜΜΕ βρίσκονται αντιμέτωπες με ιδιαίτερες δυσκολίες όσον αφορά τη χρήση πόρων από τα ΕΔΕΤ, όπως προκύπτει από έρευνα που εκπονήθηκε από τις περιφέρειες ΕΕΠ το 2016 και στην οποία η συμμετοχή των ΜΜΕ σε χρηματοδοτούμενα έργα από τα ΕΔΕΤ αναγνωρίζεται ως η σημαντικότερη προτεραιότητα για τη διευκόλυνση της λειτουργίας των ΜΜΕ·

44. υπενθυμίζει τη σημασία, αφενός, της μείωσης της ρυθμιστικής πολυπλοκότητας, των υπερβολικών πιέσεων ελέγχου και των υψηλών εξόδων εκτέλεσης που παρακωλύουν την υποστήριξη των ΜΜΕ από τα ΕΔΕΤ και, αφετέρου, της απλούστευσης, όχι μόνο συγκεκριμένων κανονισμών, αλλά ολόκληρου του σώματος των κατ’ εξουσιοδότηση και των εκτελεστικών πράξεων, καθώς και του μη δεσμευτικού δικαίου, όπως τα επεξηγηματικά σημειώματα, τόσο για τις δημόσιες αρχές όσο και για τις ΜΜΕ·

45. υπογραμμίζει ότι, προκειμένου να επιτευχθούν οι στόχοι τόσο των ΕΔΕΤ όσο και της πολιτικής της ΕΕ για τις ΜΜΕ, οι κανόνες για τα ΕΔΕΤ θα πρέπει να εξεταστούν από τη σκοπιά της αναλογικότητας, ούτως ώστε να δημιουργηθεί κατάλληλη σύμπραξη για τη διασφάλιση της απλούστευσης, λαμβανομένων υπόψη των συμφερόντων όλων των μερών· ζητεί να διαμορφωθεί μια σχέση που θα βασίζεται στην εμπιστοσύνη και όχι στη θεμελιώδη δυσπιστία που εκδηλώνεται συχνά από τα θεσμικά όργανα της ΕΕ έναντι των εθνικών, περιφερειακών και τοπικών αρχών·

Εξισορρόπηση μεταξύ των αναγκών των ΜΜΕ και της προστασίας της εργασίας, των καταναλωτών και του περιβάλλοντος

46. τονίζει την ανάγκη ισορροπίας μεταξύ της προστασίας των δικαιωμάτων των εργαζόμενων, της υγείας, της ασφάλειας, των καταναλωτών και του περιβάλλοντος, αφενός, και των ρυθμιστικών επιβαρύνσεων για τις ΜΜΕ, αφετέρου·

47. επισημαίνει ότι η πρόσληψη πρώτου εργαζόμενου μπορεί να συνιστά ιδιαίτερη πρόκληση για τη διαδικασία ανάπτυξης και αναβάθμισης μιας επιχείρησης και ότι οι εργατικοί κανονισμοί έχουν μεγαλύτερο αντίκτυπο στις ΜΜΕ από ό,τι στις μεγάλες επιχειρήσεις, γεγονός που καθιστά τις ΜΜΕ διστακτικές έναντι της πρόσληψης προσωπικού· υπογραμμίζει ότι η υιοθέτηση νέων προσεγγίσεων στον συγκεκριμένο τομέα μπορεί να αποτελέσει σημαντική συμβολή, κυρίως όσον αφορά τη μείωση της ανεργίας των νέων·

48. ως εκ τούτου, προτείνει τη δημιουργία ενός ευρωπαϊκού συστήματος «Take One» (επιδοτούμενη απασχόληση ενός εργαζόμενου), το οποίο ενθαρρύνει την πρόσληψη πρώτου εργαζόμενου από ατομική επιχείρηση ή πολύ μικρή επιχείρηση μέσω χρηματοδοτικών κινήτρων και ευέλικτων κανόνων· φρονεί ότι ένα σύστημα αυτού του είδους θα μπορούσε να χρηματοδοτηθεί μέσω του προγράμματος COSME·

49. προτρέπει την Επιτροπή να λάβει μέτρα απλούστευσης της νομοθεσίας υπέρ των βιοτεχνιών και των πολύ μικρών επιχειρήσεων, καθότι το υπερβολικά πολύπλοκο σύστημα που ισχύει σήμερα θέτει σε κίνδυνο τη λειτουργία τους και τη σημαντική συμβολή τους τόσο στη δημιουργία θέσεων εργασίας και στην οικονομική ανάπτυξη των τοπικών και περιφερειακών αρχών όσο και στην προστασία ενίοτε της πολιτιστικής και τοπικής κληρονομιάς·

50. θεωρεί ότι το πεδίο εφαρμογής του ορισμού των συναπτόμενων συμβάσεων εκτός εμπορικού καταστήματος, που περιλαμβάνεται στην οδηγία για τα δικαιώματα των καταναλωτών, είναι υπερβολικά ευρύς, με δυνητικά επιζήμιες συνέπειες για τους τεχνίτες που καλούνται κατ’ οίκον από τους καταναλωτές· ζητεί, κατά συνέπεια, την παροχή ενός πιο εστιασμένου ορισμού που θα λαμβάνει υπόψη τις ανάγκες των ΜΜΕ και των πολύ μικρών επιχειρήσεων·

Καινοτόμες προσεγγίσεις όσον αφορά τη νομοθεσία

51. υπογραμμίζει ότι η έξυπνη νομοθεσία δεν σημαίνει απαραιτήτως λιγότερη νομοθεσία, που ενδέχεται να συνεπάγεται τον κίνδυνο αβεβαιότητας και ρυθμιστικού κατακερματισμού, αλλά, απεναντίας, θέσπιση σαφέστερων και απλούστερων κανόνων που διευκολύνουν τη λειτουργία των ΜΜΕ, ενώ παρέχουν παράλληλα τη δυνατότητα επίτευξης των στόχων πολιτικής σε έναν δεδομένο τομέα·

52. τονίζει τη σημασία θέσπισης φιλικών προς την καινοτομία κανόνων που αφήνουν περιθώρια πειραματισμού, όπου αυτό ενδείκνυται, μεταξύ άλλων μέσω της δημιουργίας ζωνών περιορισμένων κανόνων για την υλοποίηση πιλοτικών έργων και της εισαγωγής ρητρών λήξης ισχύος σε καινοτόμα και ταχέως μεταβαλλόμενα πεδία, όπως καταδεικνύει, μεταξύ άλλων, το παράδειγμα της Φλάνδρας·

53. δίνει έμφαση στο γεγονός ότι προσεγγίσεις όπως η εκούσια αυτορρύθμιση –η οποία συνίσταται σε εθελοντικές συμφωνίες, δεσμεύσεις ή κώδικες πρακτικής– μπορούν να προαγάγουν την καλλιέργεια πνεύματος συνεργασίας μεταξύ των επιχειρήσεων και της κυβέρνησης· εκτιμά ότι οι εργασίες της ομάδας ρυθμιστικής επισκόπησης της Σκωτίας μπορούν να χρησιμεύσουν ως παράδειγμα προς μίμηση για τις δημόσιες αρχές σε διάφορα επίπεδα·

54. επισημαίνει το έργο «Burden Hunter» της Δανίας ως ορθή πρακτική σε εθνικό επίπεδο που παρέχει τη δυνατότητα να προσδιοριστούν οι φραγμοί στον άμεσο διάλογο και να αναζητηθούν από κοινού λύσεις· ζητεί από την Ευρωπαϊκή Επιτροπή να λάβει πλήρως υπόψη παραδείγματα αυτού του είδους και να προωθήσει τη χρήση και τη μεταφορά τους όπου αυτό είναι εφικτό·

55. τονίζει την ανάγκη να ενθαρρυνθεί η επιχειρηματική σκέψη σε όλες τις βαθμίδες διακυβέρνησης και να καταστεί δυνατή η εξεύρεση καινοτόμων λύσεων «από κάτω προς τα άνω», με τη δημιουργία ενός μηχανισμού «δικαιώματος αμφισβήτησης», ο οποίος θα επιτρέπει στις τοπικές και περιφερειακές αρχές να αναστέλλουν προσωρινά υφιστάμενους κανόνες προκειμένου να διερευνώνται εναλλακτικές λύσεις, σε περίπτωση που υπάρχουν ενδείξεις ότι οι στόχοι τους θα μπορούσαν να επιτευχθούν καλύτερα με την υιοθέτηση καινοτόμου προσέγγισης.

Βρυξέλλες, 13 Ιουλίου 2017. Ο Πρόεδρος της Ευρωπαϊκής Επιτροπής των Περιφερειών Markku MARKKULA

(1) Ανακοίνωση της Επιτροπής: Προτεραιότητα στις μικρές επιχειρήσεις — Μια «Small Business Act» για την Ευρώπη, 25 Ιουνίου 2008 (COM/2008/394 final).

(2) Ανακοίνωση της Επιτροπής: Ανασκόπηση της πρωτοβουλίας «Small Business Act» για την Ευρώπη, 23 Φεβρουαρίου 2011 (COM/2011/78 final).

(3) Ανακοίνωση της Επιτροπής: Πρόγραμμα δράσης για την επιχειρηματικότητα 2020 — Επιστροφή του επιχειρηματικού πνεύματος στην Ευρώπη, 9 Ιανουαρίου 2013 (COM/2012/795 final).

(4) Γνωμοδότηση της ΕτΠ με θέμα την αναβάθμιση της ενιαίας αγοράς, CdR 6628/2015, παράγραφος 12.

(5) Πρβλ. Europa Decentraal, Bridge! — Better EU regulation for local and regional authorities (Γεφύρωση! — Καλύτερη νομοθεσία της ΕΕ για τις τοπικές και περιφερειακές αρχές), 2016.

(6) Πρβλ. Βουλή των ολλανδικών επαρχιών, Dutch Provinces for Better Regulation (Οι ολλανδικές επαρχίες υπέρ της καλής νομοθέτησης), 2015.

(7) Γνωμοδότηση της ΕτΠ με θέμα «Το πρόγραμμα REFIT: η τοπική και περιφερειακή προοπτική», CdR 983/2016, παράγραφος 5.

(8) Οδηγίες 2014/23/EΕ, 2014/24/ΕΕ, 2014/25/ΕΕ, εκτελεστικός κανονισμός (ΕΕ) 2016/7.

(9) Γνωμοδότηση της ΕτΠ με θέμα το σχέδιο δράσης για τον ΦΠΑ, CdR 2419/2016, παράγραφος 34.

(10) Γνωμοδότηση της ΕτΠ με θέμα την απλούστευση των ΕΔΕΤ, έγγραφο αναφοράς COR-2016-00008-00-00-AC-TRA.